แบงก์ทยอยออกมาตรการช่วยลูกค้าประสบภัยน้ำท่วมใต้
ธนาคารพาณิชย์ออกมาตรการยืดหยุ่นการชำระหนี้ บรรเทาความเดือดร้อนของลูกค้าที่ประสบอุทกภัยในภาคใต้
13 ม.ค. 2560

ธนาคารพาณิชย์ออกมาตรการยืดหยุ่นการชำระหนี้ บรรเทาความเดือดร้อนของลูกค้าที่ประสบอุทกภัยในภาคใต้
นายบุญทักษ์ หวังเจริญ ประธานเจ้าหน้าที่บริหาร ทีเอ็มบี เปิดเผยว่า มาตรการให้ความช่วยเหลือแบ่งเบาภาระและบรรเทาทุกข์ลูกค้าเอสเอ็มอีขนาดเล็กและขนาดกลางที่ได้รับผลกระทบ ประกอบด้วย การพักชำระเงินต้นสูงสุดนาน 6 เดือน หรือ การพักชำระเงินต้นและดอกเบี้ย สูงสุด นาน 3 เดือน และดอกเบี้ยอัตราพิเศษสำหรับเงินทุนหมุนเวียน โดยลูกค้าที่มีความจำเป็นต้องใช้เงินทุนหมุนเวียนเพิ่มจะได้รับพิจารณาเป็นรายๆไป ในส่วนของลูกค้าธุรกิจขนาดใหญ่ ธนาคารจะพิจารณาให้ความช่วยเหลือตามความเหมาะสมของลูกค้าแต่ละราย
สำหรับลูกค้าบุคคล ธนาคารมีมาตรการผ่อนผันให้ลูกค้าสินเชื่อบ้าน, สินเชื่อสวัสดิการประเภทไม่มีหลักประกัน, สินเชื่อแคชทูโก, สินเชื่อเรดดี้แคช, และบัตรเครดิต สามารถแจ้งความประสงค์ขอพักชำระหนี้ได้สูงสุด 3 เดือน และขยายระยะเวลาผ่อนชำระได้แล้วแต่ประเภทสินเชื่อ นอกจากนี้ ลูกค้าสินเชื่อบ้านยังสามารถขออนุมัติสินเชื่อเพิ่มเติมเพื่อสร้างหรือซ่อมแซมบ้านที่เสียหายจากน้ำท่วมได้ สูงสุด 20% ของมูลค่าหลักประกัน
ธนาคารได้ประกาศเปิดรับบริจาคเงินเพื่อช่วยเหลือผู้ประสบภัย ผ่านบัญชีมูลนิธิทีเอ็มบี เลขที่ 001-9-35960-3 ชื่อบัญชี “มูลนิธิทีเอ็มบี เพื่อโครงการสาธารณกุศล” เพื่อนำไปมอบให้สภากาชาดไทยนำไปใช้ในการบรรเทาทุกข์ประชาชนที่ได้รับผลกระทบจากอุทกภัยครั้งนี้ โดยธนาคารจะร่วมบริจาคสมทบเท่ากับยอดเงินที่ได้รับบริจาคเข้าบัญชีตามที่ปรากฏ ณ สิ้นวันที่ 31 มกราคม 2560 ผู้บริจาคสามารถขอใบเสร็จจากมูลนิธิทีเอ็มบี เพื่อการลดหย่อนภาษีได้ 
ด้าน นางศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ เปิดเผยว่า ธนาคารออกมาตรการบรรเทาความเดือดร้อนให้กับลูกค้าประสบภัยน้ำท่วม โดยกลุ่มลูกค้ารายย่อย ประกอบด้วย 1.พักชำระเงินต้นสูงสุดนาน 12 เดือน หรือ ขยายระยะเวลาการผ่อนชำระสูงสุด 12 เดือน  และปรับลดอัตราการผ่อนชำระ 2.ให้วงเงินสินเชื่อ O/D  ระยะเวลา 5 ปี และไม่ต้องชำระเงินต้นสูงสุด 6 เดือน โดยปีที่ 1 อัตราดอกเบี้ย MLR-1% ปีที่ 2-5 อัตราดอกเบี้ย MLR เพื่อนำไปปรับปรุง ฟื้นฟูที่อยู่อาศัย หรือสถานประกอบการ
ด้านกลุ่มลูกค้าธุรกิจ มาตรการช่วยเหลือประกอบด้วย 1. พักชำระหนี้เงินต้นนานสูงสุด 12 เดือน หรือ ขยายระยะเวลาการผ่อนชำระหนี้สูงสูด 12 เดือน และ ปรับลดอัตราการผ่อนชำระ 2. เพิ่มวงเงินสินเชื่อ O/D 20% ของวงเงินเดิมไม่เกิน 10 ล้านบาท  เพื่อเสริมสภาพคล่องในการดำเนินธุรกิจ 3.ให้วงเงินสินเชื่อเพื่อปรับปรุง ฟื้นฟูธุรกิจ ระยะเวลา 3 ปี ดอกเบี้ยปีแรก 5%  ปีที่ 2-3 MLR-1% และไม่ต้องชำระเงินต้นสูงสุด  6 เดือน
นอกจากนี้ธนาคารได้เชิญชวนให้ลูกค้า ประชาชน ร่วมบริจาคเงินเพื่อช่วยเหลือผู้ประสบภัยน้ำท่วมภาคใต้  ผ่านบัญชีกระแสรายวัน “ช่วยเหลือผู้ประสบภัย” เลขที่บัญชี 889-1-01771-1  โดยสามารถบริจาคผ่านทุกช่องทางของธนาคาร ได้แก่ สาขาทั่วประเทศ ตู้ ATM  บริการ Internet Banking LH Bank Speedy และ LH Bank M Choice โดยไม่เสียค่าธรรมเนียมการโอนเงิน ซึ่งธนาคารจะนำเงินที่ได้รับบริจาคมอบให้แก่สภากาชาดไทย อีกทั้งธนาคารได้ร่วมบริจาคน้ำดื่ม เพื่อนำไปช่วยบรรเทาความเดือดร้อนให้กับผู้ประสบภัยอย่างเร่งด่วน